મનુષ્ય આમ તો સામાજિક પ્રાણી છે. આપણને એકાંત નથી ગમતું, ઘણા લાંબા સમય સુધી આપણે એકલા પડીએ ડિપ્રેશનમાં ચાલ્યા જઈએ એની પાછળનું કારણ કદાચ એ જ હશે કે આપણને અન્ય વ્યક્તિનો સાથ- સહકાર સુરક્ષા અને સલામતી પુરી પાડે છે. આમ તો મને લાગે છે કે આદિમાનવ એ સૌ પ્રથમ કબીલા બનાવ્યા હશે. ગ્રુપિંગની સિસ્ટમ આદિમાનવે જ વિકસાવેલી છે.આમ કરવા પાછળનું મુખ્ય કારણ છે સલામતી. એકલા વ્યક્તિને કદાચ કોઈ નુકસાન પહોંચાડી શકે,પણ એક સાથે રહેતા ઘણા બધા વ્યક્તિઓને હરાવવા મુશ્કેલ છે. આમ પણ સાથે રહેવાથી જવાબદારીઓ વહેંચાઈ જાય છે. કામનો થાક નથી લાગતો.સાથે મળીને કોઈપણ કામનો બોજ નથી લાગતો પણ એ મોજ બની જાય. કબીલા સ્થાપવા પાછળનો મુખ્ય હેતુ સુરક્ષા અને સલામતી હતો,પણ સમયની સાથે એમાંથી ધીરે ધીરે પ્રેમ અને વિશ્વાસના લીધે સંબંધ બન્યા. આમ આદિમાનવે પોતાની એકલા રહેવાની આદતને છોડીને એ થોડો સિવિલાઈઝડ થયો, એનું સામાજિકરણ થયું અને એક આખો સમાજ અને સંબંધો અસ્તિત્વમાં.આવ્યા એવું કહી શકાય.